Εργαστήρια / Δημιουργοί

**Για φαντάσου… Τα μαξιλάρια των ονείρων μου /** Γεωργία Δαμοπούλου, Εικαστικός, Παιδαγωγός, ΜΑ / *Για παιδιά 8-14 ετών*

Η παιδική και η εφηβική ηλικία είναι οι περίοδοι της ζωής του ανθρώπου όπου το παρελθόν και οι αναμνήσεις καταλαμβάνουν συγκριτικά λιγότερο «χώρο» σε σχέση με το μέλλον και τα όνειρα. Αυτό όμως το μέλλον γίνεται συχνά πηγή άγχους, όσο και ελπίδων.

**Για φαντάσου… Ταξίδι στα μυστικά του νου /** Δημήτρης Παππάς, Φυσικός, Υποψήφιος Διδάκτωρ ΕΚΠΑ / *Για παιδιά 10-14 ετών*

Τη νύχτα, κάτω απ’ τα άστρα για την άνοιξη, να κάνεις τη σιωπή φωνή και τη φωνή τραγούδι ανάμεσα στα λουλούδια, να κάθεσαι και να στοχάζεσαι σαν τι να ‘ναι; Πώς η σιωπή γίνεται φωνή και η φωνή τραγούδι; Πώς οι ήχοι αποκτούν νόημα; Τι είναι αυτό που μας αρέσει, που μας συγκινεί; Πώς τελικά μπορούμε να στοχαζόμαστε; Ο εγκέφαλός μας είναι η απάντηση.

**Για φαντάσου… Να εξερευνούσαμε τον Πλανήτη Άρη! /** Εύα Λέφα, Φυσικός, Δρ. Αστροφυσικής, Εθνικό Αστεροσκοπείο Αθηνών / *Για παιδιά 10-14 ετών*

 Ένα μαγικό ταξίδι στον Πλανήτη Άρη, ένα ταξίδι με τη φαντασία και το νου, μια κλεφτή ματιά στο μέλλον, ένα ταξίδι γνώσης για την κατάκτηση του κόκκινου πλανήτη. Στο πρόγραμμα αυτό τα παιδιά θα ανακαλύψουν τις συνθήκες του γειτονικού μας πλανήτη, την επιστημονική διερεύνηση αυτών και θα αναρωτηθούν για το πώς θα μπορούσαμε να επιβιώσουμε εκεί!

**Για φαντάσου… Να μας μιλούσαν τα άστρα και να μας έλεγαν την ιστορία τους /** Εύα Λέφα, Φυσικός, Δρ. Αστροφυσικής, Εθνικό Αστεροσκοπείο Αθηνών / *Για παιδιά 5-8 ετών*

Ένα εργαστήριο για τους αστερισμούς και τους μύθους τους, ένα ταξίδι στον ουρανό και στα αστέρια.

**Για φαντάσου… Να ήσουν μάγος! /** Μιχάλης Γκέκος, MSc Διδακτικής της Χημείας, MSc Αναλυτικής Χημείας, Εκπαιδευτικός / *Για παιδιά 4-14 ετών*

Η Βιβλιοθήκη μετατρέπεται σε σχολή μαγείας. Ο βιβλιοθηκονόμος σε σπουδαίο μάγο και διευθυντή της σχολής. Τα παιδιά-επισκέπτες σε μαθητευόμενους μάγους. Πείτε τη μαγική λέξη «Αλοχομούρα» για να ξεκλειδώσετε την πόρτα της και ανακαλύψτε τον πραγματικό, αλλά εξίσου μαγικό, κόσμο!

**Για φαντάσου… Ότι ταξιδεύεις στο παρελθόν, στην αρχαία Αθήνα, στην Αθήνα του Περικλή**! / Αργυρώ Πιπίνη, Συγγραφέας, Ηθοποιός / *Για παιδιά 5-8 ετών, 10-14 ετών*

Σε λένε Ασπασία,τη γάτα σου τη λένε κι εκείνη Ασπασία, κι έχεις μια φίλη κουκουβάγια, τη Γλαύκα. Παίρνετε μέρος στις γιορτές της πόλης, επισκέφτεστε τα μνημεία της πόλης, βλέπετε μια παράσταση στο θέατρο, πάτε στην Εκκλησία του Δήμου. Ξεφύλλισε τα βιβλία, μάζεψε το υλικό σου, κουβέντιασε με τους φίλους σου και πέσε με τα μούτρα στις δραστηριότητες.

**Για φαντάσου… Το καλοκαίρι «την ώρα που τα ονείρατα αληθεύουν»** (στίχος από ποίημα του Γ. Σεφέρη από τη συλλογή *Θερινό Ηλιοστάσιο*) / Αργυρώ Πιπίνη, Συγγραφέας, Ηθοποιός / *Για παιδιά 5-10 ετών, 7-14 ετών*

Ας διαβάσουμε τα ποιήματα, ας διαβάσουμε τα παραμύθια, για να βρούμε και να σχεδιάσουμε το δικό μας δρόμο μέσα στο καλοκαίρι.

**Για φαντάσου… Τα κείμενα και οι εικόνες, οι ήρωες και οι τίτλοι να ξέφευγαν από τα βιβλία! /** Δικαίος Χατζηπλής, Παιδαγωγός, Εμψυχωτής, Συγγραφέας / *Για παιδιά 9-11 ετών*

Πρωί στη Βιβλιοθήκη, οι πόρτες ξεκλειδώνουν και ο υπεύθυνος μπαίνει σιγά σιγά. Ανοίγει τις κουρτίνες και τότε… Τρεχαλητά, συρσίματα, χαμηλόφωνες ομιλίες τριγύρω. Πίσω από τα ράφια, από τα έπιπλα, παντού. Λίγα βιβλία πεσμένα στο πάτωμα, ανοιχτά. Οι λέξεις τους, οι ήρωές τους, οι εικόνες τους, οι τίτλοι τους, οι σελίδες τους, όλα έπεσαν από μέσα και χάθηκαν στον χώρο της Βιβλιοθήκης. Αν δεν τα βοηθήσουμε να επιστρέψουν, οι ιστορίες θα χαθούν για πάντα. Προσοχή όμως, το κάθετι στο δικό του βιβλίο. Αλλιώς...

**Για φαντάσου… Μικρά ξυπνήματα /** Εύη Γεροκώστα, Συγγραφέας, Αφηγήτρια, Εμψυχώτρια / *Για παιδιά 6-12 ετών*

Τα μικρά ξυπνήματα είναι ένας κύκλος. Ένας κύκλος από εικόνες για τον ύπνο και τον ξύπνιο. Ένας κύκλος από μικρές μπουκιές, με διαφορετική γεύση η κάθε μια. Ένας κύκλος από ήχους, δυνατούς και σιγανούς. Ένας κύκλος από στιγμές, μικρές και μεγάλες, μεγάλες και μικρές. Όπως ο κύκλος της ζωής. Ο κύκλος που ονειρεύτηκε αυτός που έγραψε μια ιστορία κι αυτός που τη ζωγράφισε. Όμως τα όνειρα δεν είναι ίδια για όλους. Κανείς δεν κοιμάται και δεν ξυπνά με τον ίδιο τρόπο, κανείς δεν ακούει τους ήχους με τον ίδιο τρόπο, κανείς δε νιώθει τις γεύσεις με τον ίδιο τρόπο, κανείς δεν ζει τις στιγμές με τον ίδιο τρόπο.

**Για φαντάσου… Φύσα, φύσα το φεγγάρι /** Εύη Γεροκώστα, Συγγραφέας, Αφηγήτρια, Εμψυχώτρια / *Για παιδιά 4-8 ετών*

Το φεγγάρι, αιώνιο σύμβολο στους μύθους, τις παραδόσεις, τα τραγούδια, την ποίηση και την πεζογραφία, τον κινηματογράφο, τη ζωγραφική. Το φεγγάρι, που ακολουθεί τον κύκλο του χρόνου και της ζωής. Το φεγγάρι, που εμφανίζεται, χάνεται, μεταμορφώνεται, μιλάει, γελάει και κλαίει στα παραμύθια και σε πολλά βιβλία για παιδιά. Ένα ταξίδι στο φεγγάρι μέσα από παραμύθια της προφορικής παράδοσης και της λογοτεχνίας.

**Για φαντάσου… Ανακαλύπτοντας τα υλικά και τον ήχο της γλώσσας μου** / Θοδωρής Οικονόμου, Συνθέτης, Royal College of Music London / *Για παιδιά 4-14 ετών*

Σκοπός του προγράμματος είναι να καταλάβουν τα παιδιά την έννοια του ρυθμού και της μουσικότητας της γλώσσας μας με τρόπο οργανικό, να αναπτύξουν την φαντασία τους μέσω των ήχων και της μουσικής και μέσα από αυτή τη δράση να μάθουν και να προχωρήσουν παίζοντας.

**Για φαντάσου… Τι μπορούμε να επιτύχουμε χρησιμοποιώντας τα μαθηματικά /** Καλλιόπη Μυλωνά, Λέκτορας King's College London / *Για παιδιά 6-12 ετών*

Είναι γεγονός: Όλοι χρησιμοποιούμε τα μαθηματικά σε καθημερινές εφαρμογές είτε το γνωρίζουμε είτε όχι. Αν ψάξουμε αρκετά, θα δούμε ότι τα μαθηματικά συνδέονται με πολλούς τομείς της ζωής μας. Τα μαθηματικά είναι η παγκόσμια γλώσσα του κόσμου μας, και από την αρχαιότητα ακόμα βοηθούν την ανθρωπότητα να εξηγήσει και να δημιουργήσει. Τα μαθηματικά είναι ζωτικής σημασίας για να βοηθήσουν τα παιδιά να τελειοποιήσουν τη δημιουργικότητά τους.

**Για φαντάσου… Ταξίδια του νου: όλη η γη στα χέρια σου /** Μαρία Παπαγιάννη, Συγγραφέας / *Για παιδιά 4-14 ετών*

Τα βιβλία είναι παράθυρα απ’όπου βλέπουμε τον κόσμο. Και συχνά οι ήρωες μας προσφέρουν μαγικά ταξίδια. Όχι απλώς σε άλλους τόπους αλλά και σε άλλους πολιτισμούς και σε άλλες εποχές . Θα ανοίξουμε πολλά παράθυρα. Για να δούμε πόσο μακριά φτάνει ο κόσμος κι άλλα παράθυρα για να δούμε πόσο μικρός μπορεί να γίνει ο κόσμος. Το σπίτι μας- η Βιβλιοθήκη- έχει δυο μεγάλα παράθυρα. Κι όταν ζεσταινόμαστε ή όταν θέλουμε καθαρό αέρα ή … ή

**Για φαντάσου… Τη δική σου ιστορία** / Μαριάννα Κάλμπαρη, Σκηνοθέτις, Συγγραφέας, Καθηγήτρια Υποκριτικής, Καλλιτεχνική Διευθύντρια Θεάτρου Τέχνης Κάρολου Κουν / *Για παιδιά 8-14 ετών*

Η ανάγνωση είναι μια διαδικασία μοναχική, το θέατρο είναι μια εξωστρεφής διαδικασία που προϋποθέτει τη συνεργασία και τη συλλογικότητα: μοιράζομαι με την ομάδα τις σκέψεις, τις ιδέες και τα συναισθήματά που μου προκαλεί ένα κείμενο/ καλούμαι να φανταστώ από κοινού τον τρόπο με τον οποίο το κείμενο αυτό θα μπορούσε να παρασταθεί.

**Για φαντάσου… Μια βαλίτσα με εισιτήριο μια σελίδα /** Νίκος Νίκας, Φιλόλογος, Καθηγητής Υποκριτικής, Ηθοποιός / *Για παιδιά 6-14 ετών*

Ένα πρόγραμμα φτιαγμένο για καλοκαίρι αλλά ιδανικό για όποια εποχή θελήσει κανείς όπως άλλωστε συμβαίνει και με τα ταξίδια.

**Για φαντάσου… Το μυστήριο του χρυσού ελέφαντα /** Φοίβος Παπαχατζής, Εικονογράφος /

*Για παιδιά 6-14 ετών*

«Το μυστήριο του χρυσού ελέφαντα» είναι ένα παιχνίδι στη λογική του κρυμμένου θησαυρού. Σκοπός του παιχνιδιού είναι η εξοικείωση των μικρών φίλων με τη λειτουργία της Βιβλιοθήκης και η εμπέδωση της ιδέας ότι τα βιβλία είναι η μοναδική υπάρχουσα «χρονομηχανή» στις μέρες μας, μέσω των οποίων μπορούμε να «ταξιδέψουμε» και να γίνουν αφετηρία για συναρπαστικές περιπέτειες με τη βοήθεια του νου.